D'antis mas se feba o prensato d'as ugas dreitament dimpués d'a vendema con l'obchecto d'otener o mosto (suco d'a vitis vinífera). Yera abitual veyer presonas escalzas chafando a replega d'ugas en rezipients foratatos por o fundo, d'ista traza s'obteneba o primer mosto. Ya Catón en o suyo manual De Agri Cultura recenta en detalle a operación de prensato. Iste metodo yera adequato ta producción en chicota escala, dimpués vinioron as prensas en forma de torniello que premitiban controlar a presión. En l'actualidat s'emplegan prensas neumaticas ermeticament zarratas en as que a delicadeza d'o prensato premite una menor estracción de sustancias indeseyatas y o maximo rispeto por as qualidatz intrinsecas d'a uga. Se gosa pasar por un proceso previo de limpieza quitando a vechetación y os raspons (tallos d'as carrazas). Ista operación se fa en tambors metalicos foratatos que chiran a gran belozidat, as ugas salen enteras por os foratos d'o tambor. Ye de gran importancia que a mayor parti de ellas salgan intactas ta que no metan en contacto con l'atmosfera o suyo suco interior.